奉和礼部尚书酬杨著作竹亭歌
唐·权德舆

直城朱户相逦连，九逵丹毂声阗阗。春官自有花源赏，终日南山当目前。晨摇玉佩趋温室，莫入竹溪疑洞天。烟销雨过看不足，晴翠鲜飙逗深谷。独谣一曲泛流霞，闲对千竿连净绿。萦回疏凿随胜地，石磴岩扉光景异。虚斋寂寂清籁唫，幽涧纷纷杂英坠。家承麟趾贵，剑有龙泉赐。上奉明时事无事，人间方外兴偏多。能以簪缨狎薜萝，常通内学青莲偈。更奏新声白雪歌，风入松，云归栋。鸿飞灭处犹目送，蝶舞闲时梦忽成。兰台有客叙交情，返照中林曳履声。直为君恩催造膝，东方辨色谒承明。